REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 952-3220/16

20. april 2017. godine

B e o g r a d

NARODNA SKUPŠTINA

B e o g r a d

Odbor za ustavna pitanja i zakonodavstvo Narodne skupštine, dostavlja, na osnovu člana 194. stav 2. Poslovnika Narodne skupštine ("Službeni glasnik RS" broj 20/12 - prečišćen tekst), Narodnoj skupštini Predlog autentičnog tumačenja odredbe člana 82. stav 1. tačka 2) Zakona o državnom premeru i katastru ("Službeni glasnik RS", br. 72/09, 18/10, 65/13, 15/15-US i 96/15), s predlogom da se u skladu sa članom 167. Poslovnika Narodne skupštine, donese po hitnom postupku.

Za predstavnika Odbora u Narodnoj skupštini određen je Đorđe Komlenski, predsednik Odbora.

PREDSEDNIK ODBORA

Đorđe Komlenski

PREDLOG

Na osnovu člana 8. stav. 1. Zakona o Narodnoj skupštini ("Službeni glasnik RS", broj 9/10) i člana 194. stav 2. Poslovnika Narodne skupštine ("Službeni glasnik RS", broj 20/12 - prečišćen tekst)

Narodna skupština na sednici održanoj \_\_\_\_\_\_\_\_\_\_\_\_\_\_\_\_ 2017. godine, donela je

AUTENTIČNO TUMAČENjE

odredbe člana 82. stav 1. tačka 2) Zakona o državnom premeru i katastru ("Službeni glasnik RS", br. 72/09, 18/10, 65/13, 15/15-US i 96/15)

Odredba člana 82. stav 1. tačka 2) Zakona o državnom premeru i katastru glasi:

"U katastar nepokretnosti upisuju se sledeće zabeležbe:

...

2) **zabeležba spora,** odnosno drugog postupka koji se vodi pred sudom ili vršiocem javnih ovlašćenja, a koji za ishod može imati promenu upisa prava na nepokretnosti;“

Ovu odredbu treba razumeti tako da se zabeležba spora kao vrsta upisa u katastru nepokretnosti odnosi na parnični postupak koji se vodi po tužbi prethodno upisanog nosioca prava na nepokretnosti, protiv trenutno upisanog nosioca prava, radi brisanja upisanog prava i uspostavljanja prethodnog stanja upisa. Parnični postupci koji se vode po tužbama trećih lica (lica koja nisu prethodno upisani nosioci prava na nepokretnosti), mogu se zabeležiti, pod uslovima iz Zakona o državnom premeru i katastru, samo kada se radi o parničnim postupcima za utvrđenje prava svojine usled održaja i parničnim postupcima po tužbama poverilaca za pobijanje pravnih radnji dužnika po odredbama čl. 280-285. Zakona o obligacionim odnosima („Službeni list SFRJ“, br. 29/78, 39/85, 57/89 i „Službeni list SRJ“, broj 31/93), kao i u slučaju parnica koje je tužilac pokrenuo jer je na to upućen od strane vanparničnog suda ili drugog nadležnog organa.

Ovo autentično tumačenje objaviti u "Službenom glasniku Republike Srbije".

01 Broj

u Beogradu, \_\_\_\_\_\_\_\_, 2017. godine

NARODNA SKUPŠTINA

PREDSEDNIK

Maja Gojković

O b r a z l o ž e nj e

Razlog za donošenje autentičnog tumačenja odredbe člana 82. stav 1. tačka 2) Zakona o državnom premeru i katastru („Službeni glasnik RS“, br. 72/09, 18/10, 65/13, 15/15-US i 96/15 – u daljem tekstu: Zakon) predstavljaju nejasnoće koje su se u vezi sa primenom u praksi pojavile, odnosno da je usled gramatičkog tumačenja od strane Republičkog geodetskog zavoda, kao nadležnog organa u smislu člana 11. Zakona, obuhvaćen svaki spor koji se vodi radi upisa prava na nepokretnosti, nezavisno od toga ko je tužilac, što omogućava česte zloupotrebe mogućnosti zabeležbe spora u katastru nepokretnosti od strane trećih lica, najčešće radi onemogućavanja upisanog nosioca prava u ostvarivanju i vršenju prava na raspolaganje sopstvenom imovinom.

Prema članu 82. stav 1. tačka 2) Zakona predviđena je, između ostalih, zabeležba spora kao vrsta upisa u katastru nepokretnosti. Jasna je namera zakonodavca da se pod sporom podrazumeva parnični postupak koji se vodi po tužbi prethodno upisanog nosioca prava na nepokretnosti, protiv trenutno upisanog nosioca prava, radi brisanja upisanog prava i uspostavljanja prethodnog stanja upisa. Istovremeno, jasno je da je namera zakonodavca bila da se parnični postupci koji se vode po tužbama trećih lica (lica koja nisu prethodno upisani nasioci prava na nepokretnosti), mogu zabeležiti, pod uslovima iz Zakona, samo kada se radi o parničnim postupcima za utvrđenje prava svojine usled održaja i parničnim postupcima po tužbama poverilaca za pobijanje pravnih radnji dužnika po odredbama čl. 280-285. Zakona o obligacionim odnosima („Službeni list SFRJ“, br. 29/78, 39/85, 57/89 i „Službeni list SRJ“, broj 31/93), kao i u slučaju parnica koje je tužilac pokrenuo jer je na to upućen od strane vanparničnog suda ili drugog nadležnog organa.

U skladu sa članom 167. Poslovnika Narodne skupštine, Odbor predlaže da se autentično tumačenje donese po hitnom postupku, da bi se sprečile štetne posledice do kojih mogu da dovedu nedoumice u primeni navedene odredbe.